Man vas ná seun ontvoer en in drein aangehou isArgieffoto: Kent Williamson ŉ Man (22) is Saterdag in hegtenis geneem in verband met die ontvoering van ŉ 10-jarige seun. Brig. Sabata Mokgwabone, woordvoerder van die polisie, het gesê die seun is sedert 25 Augustus vermis nadat hy nie van die skool af teruggekeer het nie. Die seun is Sondag 27 Augustus as vermis aangemeld. “Die verdagte het die seun se familie gebel en ŉ losprys geëis. Gedurende die ondersoek kon die polisie daarin slaag om ŉ onderhoud met die verdagte te voer waartydens hy verklap het waar die seun is,” het Mokgwabone gesê. Volgens Mokgwabone is die seun Vrydag in ŉ ou drein buite Verdwaal naby Itsoseng gevind. “Die seun is eers vir mediese behandeling gestuur en toe met sy familie herenig nadat hulle vasgestel het dat hy gesond is,” het Mokgwabone gesê. Die polisie se voorlopige ondersoek dui daarop dat die seun op twee plekke aangehou is insluitend ‘n drein naby ŉ plaaslike sportterrein. Die verdagte sal Maandag in die Itsoseng landdroshof verskyn.